Herrie ná skole gevra word vir lyste van gay leerdersArgieffoto Die Oos-Kaapse departement van onderwys loop deur onder hewige kritiek nadat dit aan die lig gekom het dat ŉ afdeling binne die departement ŉ databasis met die name van alle lesbiese, gay, biseksuele, transgender en interseksuele (LGBTI) leerders in dié provinsie wil opstel. Edmund van Vuuren, die DA se skaduminister van onderwys, sê die departement het vir skole in die provinsie ŉ e-pos gestuur en gevra dat ŉ lys aan hulle voorsien word met alle LGBTI-leerders se name op. Die databasis sal glo gebruik word vir ŉ werksessie om bewusmaking te skep vir LGBTI-regte. Die werksessie sal na verwagting einde vandeesmaand plaasvind. Luidens die e-pos sal 10 leerders gekies word om die werkswinkel by te woon terwyl die res by die databasis bygevoeg gaan word. Die DA is woedend oor dié databasis en sê dit is “onverantwoordelik, ongrondwetlik en onreëlmatig”. “Die skep van so ŉ databasis oortree die privaatheid van dié leerders se leefstyl en kan in die verkeerde hande maklik tot fisieke leed lei,” het Van Vuuren gesê. Hy meen in ŉ klimaat waar “korrektiewe verkragting” en aanranding gegrond op seksuele oriëntasie algemeen is, durf lede van dié gemeenskap glad nie aan verdere risiko en diskriminasie blootgestel word nie. Die DA het verder gesê die party het geen probleem met die werksessie vir bewusmakingsdoeleindes nie, maar dat dit gepas sou wees om verteenwoordigers van leerderrade van skole binne die distrik te nooi. Van Vuuren het aan die direkteur vir spesiale programme geskryf en gevra dat die versoek vir die lys onmiddellik stopgesit word en distrikskantore opdrag kry om nie voort te gaan met die skep van dié “onwettige en diskriminerende” lys nie. Die departement van onderwys was nie onmiddellik beskikbaar vir kommentaar nie.